作者:趙長卿
標題:賀新郎
內容:世諦人多錯。阿誰將、虛名微利，放教輕著。萬事莫非前定了，選甚微如飲酌。算徒詫、龍韜豹略。縱使龍頭安尺木，更從教、豹變生三角。渾是夢，恍如昨。吾廬自笑常虛廓。對殘編、磨穿枯硯，生涯微薄。負郭田園能有幾，隨分安貧守約。要不改、簞瓢顏樂。西掖百扉終須到，且嘲風詠月常相謔。更要甚，萬金藥。